Tuinnatspuitgedagtes #3 – Tuinmaak
Ek dink soms aan seisoene in die tuin en seisoene van die lewe terwyl ek my tuin staan en natspuit. Ek wonder, in watter seisoen sal 'n tuinier wil doodgaan? Net soos Guinevere vir Lancelot in elke seisoen beeldskoon is, is daar nie regtig 'n seisoen waarin 'n tuin vir die tuinier nie mooi is nie.
Dis logies dat 'n tuinier nie in die lente sy tuin vir ewig sal wil groet nie. Dis tog die mooiste, mooiste maand wanneer jou tuin bont en nuut en vars is. Dis die seisoen van bloeisels en die soet geur van Jasmyn, Jakarandapers en Bloureën en sappige vrugte. Dis die seisoen van lewe.
Oktobermaand – Leipoldt
Niemand wil die lewe in die somer vaarwelroep nie. Veral nie 'n tuinier nie! Dis wanneer jou tuin deur die ander mense in jou lewe gebruik word. Somertyd is die tyd van silwer spreiers in die son en braai. Dis kinders kaalvoet op jou groen grasperk en krieket in jou voortuin. Somer is klein dogtertjies met Plumbago's blommetjies-oorbelle, voëls wat bad onder die boom se skaduwee en lang-lang-lang goue skemers.
Somer – Johannes Kerkorrel
stadig die somer
dryf die wolke rond
ons kan vir on sdalk 'n eiland koop
niemand sal weet ons het weggeloop
en kyk as die son sak in die blou see
dryf die wolke rond…
Herfs. Ek het juis hierdie mymeringe begin terwyl ek die Namakwalandse Daisy-saadjies natgespuit het. Herf is wanneer die blare van my bome 'n rooi, geel en bruin tapyt in my tuin oopgooi. Later word dit droog en knars dit onder my voete wanneer ek daaroor loop. Herfs is wanneer die Boston Ivy lyk asof dit aan die brand is in die laatmiddagson. I'f ever I would leave you, how could it be in fall?
herfs – Marlise Joubert
ek wil dit nie verlaat nie
verwers met kwasse en lere poleer
vandag vlam die bome herfs teen die berg
alle vensterrame staan oop in die lig
dit wil ek nie agterlaat nie
So dit moet winter wees? Winter is tog die seisoen van koue en dood. Dit behoort die maklikste te wees vir 'n tuinier om in die winter te sterf. Maar 'n tuinier weet dat die winter die seisoen van hoop is. Dis die seisoen van belofte. Ons weet van al daardie saadjies en bolle wat wag om weer uit te loop. Ons weet van die bome wat diep in die aarde in strek en hoog na die hemel toe rek om hulle litte reg te maak vir die nuwe blarejas wat hulle een van die dae weer gaan aantrek. Die winter is soos daardie lekkertjie in die papiertjie of die toe bottel wyn. Ons weet hoe heerlik dit gaan wees wanneer ons dit oopmaak. Miskien is die winter die moeilikste seisoen van almal om totsiens te sê, juis omdat ons net vir nog een keer die wonderwerk wil sien.
Winter – NP van Wyk Louw
Ag nee wat, geen seisoen sal werk nie. Dis seker waarom ons tuinmaak, want as jy jouself in 'n tuin ingewerk het, dan gaan jy in elk geval nooit regtig weg nie. 🙂